Elfogták a férfit, aki megütött egy nőt, majd elhajtott az autójával – Zoom.hu
Elfogták a férfit, aki megütött egy nőt, majd elhajtott az autójával
2018. december 2., 18:49
Eljárás indult egy 24 éves gombai férfi ellen súlyos testi sértés bűntett, valamint jármű önkényes elvétele bűntett elkövetésének megalapozott gyanúja miatt –írja a police.hu.
A nyomozás adatai szerint a férfi szombaton délután 5 körül Gomba egyik utcájában, feltehetően ittas vagy bódult állapotban támadta meg az egyébként általa korábbról ismert 64 éves nőt, aki személygépkocsijával forgalmi okok miatt állt meg a helyszínen. A férfi a nőt többször megütötte, aki ettől az útmenti árokba esett és elsődleges adatok szerint súlyos sérülést szenvedett. Ezt követően beült a sértett autójába, majd azzal elhajtott.
A monori rendőrök az esetről érkezett bejelentést követően azonnal megkezdték az elkövető felkutatását, amelynek során Gomba külterületén egy földút mentén figyeltek fel az ellopott gépkocsira, valamint annak közelében a 24 éves férfira aki gyalogosan próbált menekülni. A férfit a rendőrök elfogták, majd előállították a Monori Rendőrkapitányságra, ahol a nyomozók gyanúsítottként hallgatták ki az üggyel összefüggésben.
A további eljárást a gyanúsítottal szemben a Monori Rendőrkapitányság Vizsgálati Osztálya folytatja.
Borítókép forrása: police.hu